SAUK-hoof geskorsHlaudi Motsoeneng Foto: news.iafrica.com Die Wes-Kaapse hooggeregshof het die uitspraak gelewer nadat die DA ŉ aansoek teen Motsoeneng gebring het. Volgens die DA se James Selfe spreek die bevel tot die kern van die Openbare Beskermer se regstellende stappe in staatsaangeleenthede. Die DA het die bevel gebring nadat die Openbare Beskermer, Thuli Madonsela, aanbeveel het dat Motsoeneng geskors word terwyl ŉ dissiplinêre ondersoek na hom aan die gang is. Ten spyte van Madonsela se aanbeveling, het Motsoeneng egter in sy pos by die openbare uitsaaier gebly. “As die dissiplinêre proses vind dat hy onskuldig is, kan hy ná 60 dae terugkeer werk toe,” het Selfe gesê. Volgens die DA is hierdie uitspraak ŉ belangrike toets vir die mag van die Openbare Beskermer. “Die implikasie van hierdie uitspraak is dat staatsinstansies die bevindinge en regstellende aksies van die Openbare Beskermer moet implementeer, tensy rasionele gronde, wat in ŉ hof kan staan, gelewer word om dit nie te doen nie,” het die opposisieparty gesê. News24